**MAGYAR HÉT GHÁNÁBAN**

2017. március 11-18.

Magyarország Accrai Nagykövetsége 2016. április 1-jén, Magyarország „Déli Nyitás” külpolitikai stratégiájának meghirdetését követően kezdte meg hivatalos működését. A nagykövetség végleges helyszínéül szolgáló ingatlannal kapcsolatos átalakítások, az épület berendezése folyamatban van, így **terveink szerint hamarosan használatba kerül.**

Külképviseletünk ehhez fűződően **március harmadik hetében „Magyar hét” (március 11-18. között) elnevezéssel nagyszabású országimázs kampányt hirdet, amelynek egyik fő pillére egy** **magyar-ghánai könnyűzenei fesztivál (a KKM és az EMMI támogatásával)**, ahol a hazánkban igen népszerű, magyar-ghánai származású, Sena Dagadu (édesapja a Magyarországon végzett olajipari miniszterhelyettes, Benjamin Dagadu) vezetésével közel húsz magyar zenész lép fel ghánai zenészekkel különböző accrai és vidéki helyszíneken. Mindezek között előkelő szerepet kap a **nagykövetség nemzeti napi ünnepsége (március 15.)**, ahol Sena és együttese szintén fellép.

A „**Magyar hét” másik kiemelkedő rendezvénye az accrai Kempinski Hotel Gold Coast Cityben kerül megrendezésre (március 11-16.)**, mely a helyi társadalmi elit, illetve az ide látogató prominens nemzetközi réteg központja és találkozóhelye. Az itt megrendezendő eseménycélja hazánk bemutatása, kulturális örökségünk, gasztronómiánk valamint turisztikai lehetőségeink megismertetése a ghánai közönséggel. A hotel Báltermében Sena Dagadu és együttese is fellépnek (március 16.) a zenei fesztivál egyik kiemelkedő koncertállomásaként.

Koncepciónk keretében fontos jelentőséggel bír a **magyar ízvilág és prémium termékeink promotálása**, mely célkitűzés jegyében egy **Kempinski alkalmazásban lévő magyar séf** készít magyaros menüsort a hét során a szálloda éttermében. Előételként libamájat és felvágottakat kóstolhatnak meg a vendégek, melyet három főétel és két desszert követ. Az alapanyagok biztosításának megszervezése külképviseletünk feladata magyar cégek támogatásával. Külön lehetősége lesz **magyar pincészeteknek bor és pálinka promóciójára a hét során**, amelyre a főváros összes élelmiszerlánc és vendéglátóipari egységek beszerzői mind meghívást kapnak.

Az említett gasztronómiai ízelítőt élőzenével tesszük teljessé. Az accrai Kempinskiben megrendezésre kerülő eseménysorozat ideje alatt Sena Dagadu zenekarának tagjai esténként egy-egy fős, népzenei hangulatteremtő, aláfestő műsort adnak.

A gasztronómiai bemutató a „Magyar hét” teljes ideje alatt tart (öt este), az eseménysorozatot pedig egy 120 fő számára tervezett díszvacsora (március 11.), Szabó András nagykövet köszöntője nyitja meg. A vacsora során az ismertetett menüsor kerül felszolgálásra, a fent említett zenei aláfestéssel.

Tervünk közt szerepel a Shaping Hungary c. digitális roll-up kiállítás bemutatása, a modern magyar művészet és ipari formatervezés hagyományain alapuló, a 21. századi kortárs trendekre reagáló magyar diszciplína népszerűsítése. Szintén bemutatásra kerül egy fotókiállítás Sena Dagadu javaslatára.

Képzőművészeti örökségünk bemutatása érdekében a Kempinski Hotel éttermének előtermében a Herendi Porcelánmanufaktúra Zrt. kiváló minőségű porcelán díszművei és étkészletei kerülnek kiállításra, a szálloda dolgozói pedig kalocsai mintás FolkArt és kiegészítők, kitűzők (magyar-ghánai zászló) viselésével teszik vizuálisan is színessé a programot.

A megfelelő képi információs háttér biztosítása érdekében a szálloda szobáiban és halljában Magyarországot népszerűsítő klippeket (Think Hungary - More than expected, Budapest Business Region – Get Engaged) kívánunk vetíteni.

A vizuális élményen túlmenően a zene nyelvén is meg kívánjuk szólítani a látogatókat, ezért magyar zeneszerzők műveit (Kálmán Imre, Erkel Ferenc, Kodály Zoltán, Liszt Ferenc), valamint monarchiabeli zenét (Johannes Brahms) kívánunk CD felvételekről játszani a szálloda valamennyi helységében.

A fenti kulturális programokat komoly **sajtómegjelenés** fogja megelőzni (közösségi felületek, TV-, rádióinterjúk, nyomtatott sajtó). A szállodában szórólapokon keresztül mutatjuk be Magyarországot.